title: Komisijas Īstenošanas regula (ES) 2019/35 (2019. gada 8. janvāris), ar kuru attiecībā uz pastiprinātu importa oficiālo kontroli konkrētai dzīvnieku barībai un pārtikai, kas nav dzīvnieku izcelsmes barība un pārtika, groza Regulu (EK) Nr. 669/2009, ar ko īsteno Eiropas Parlamenta un Padomes Regulu (EK) Nr. 882/2004 (Dokuments attiecas uz EEZ.)

text:
                  11.1.2019

                  LV

                  Eiropas Savienības Oficiālais Vēstnesis

                  L 9/77

         KOMISIJAS ĪSTENOŠANAS REGULA (ES) 2019/35
         (2019. gada 8. janvāris),
         ar kuru attiecībā uz pastiprinātu importa oficiālo kontroli konkrētai dzīvnieku barībai un pārtikai, kas nav dzīvnieku izcelsmes barība un pārtika, groza Regulu (EK) Nr. 669/2009, ar ko īsteno Eiropas Parlamenta un Padomes Regulu (EK) Nr. 882/2004
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (1), un jo īpaši tās 15. panta 5. punktu un 63. panta 1. punktu,
         tā kā:

                     (1)

                     Komisijas Regula (EK) Nr. 669/2009 (2) paredz noteikumus par pastiprinātu oficiālo kontroli, kas, importējot tās I pielikuma sarakstā (“saraksts”) norādīto barību un pārtiku, kura nav dzīvnieku izcelsmes barība un pārtika, jāveic izraudzītā ievešanas vietā (“DPE”), kur notiek ievešana Regulas (EK) Nr. 882/2004 I pielikumā minētajās teritorijās.

                     (2)

                     Regulā (EK) Nr. 669/2009 ir noteikts, ka dalībvalstīm divreiz gadā jāiesniedz Komisijai ziņojums par pielikuma sarakstā norādītās barības un pārtikas sūtījumiem, ietverot sīku informāciju par katru sūtījumu, to sūtījumu skaitu, no kuriem ir ņemti analizējamie paraugi, un saskaņā ar Regulu (EK) Nr. 669/2009 veiktās oficiālās kontroles rezultāti. Dažas dalībvalstis kopējos ievešanas dokumentus, kurus šo valstu attiecīgās kompetentās iestādes izdevušas saskaņā ar Regulu (EK) Nr. 669/2009, brīvprātīgi reģistrē ar Komisijas Lēmumu 2003/24/EK (3) un 2004/292/EK (4) izveidotajā Tirdzniecības kontroles un ekspertu sistēmā (TRACES), tādējādi sniedzot Komisijai sīku informāciju par katru sūtījumu, to sūtījumu skaitu, no kuriem ir ņemti analizējamie paraugi, un Regulā (EK) Nr. 669/2009 paredzēto kontroļu rezultātiem. Tāpēc, ja dalībvalstis Regulas (EK) Nr. 669/2009 kārtībā un minētajā regulā noteiktajā ziņošanas periodā izdotos kopējos ievešanas dokumentus reģistrē TRACES sistēmā, minētais ziņošanas pienākums būtu jāuzskata par izpildītu.

                     (3)

                     Regulas (EK) Nr. 669/2009 19. panta 1. punktā ir paredzēts pārejas periods, kura laikā var pakāpeniski īstenot prasību minimumu attiecībā uz DPE, un identitātes un fizisko kontroli var veikt kontroles punktos, kas nav DPE. Šis pārejas periods ar Komisijas Īstenošanas regulu (ES) Nr. 718/2014 (5) tika pagarināts līdz 2019. gada 14. augustam, kamēr nav zināmi to noteikumu pārskatīšanas rezultāti, kurus piemēro DPE un robežkontrolei kopumā. Pārskatīšanas rezultātā tika pieņemta Eiropas Parlamenta un Padomes Regula (ES) 2017/625 (6), kas jāpiemēro no 2019. gada 14. decembra. Minētajā regulā ir noteikts, ka jāpieņem deleģētie akti attiecībā uz noteikumiem, kas nosaka, kādos gadījumos un ar kādiem nosacījumiem preču sūtījumiem, uz kuriem attiecas oficiālo kontroļu īslaicīga pastiprināšana, kompetentās iestādes identitātes un fiziskas kontroles var veikt kontroles punktos, kas nav robežkontroles punkti. Šie noteikumi jāpiemēro no 2019. gada 14. decembra, tāpēc ir lietderīgi pārejas periodu pagarināt līdz dienai pirms minētās dienas.

                     (4)

                     Regulas (EK) Nr. 669/2009 2. pantā noteikts, ka tās I pielikuma sarakstu regulāri – ne retāk kā divas reizes gadā – pārskata, ņemot vērā attiecīgajā pantā minētos informācijas avotus.

                     (5)

                     Kā liecina nesenie nozīmīgie ar pārtiku saistītie incidenti, kas tika paziņoti, izmantojot ar Eiropas Parlamenta un Padomes Regulu (EK) Nr. 178/2002 (7) izveidoto ātrās brīdināšanas sistēmu pārtikas un barības jomā, informācija par dalībvalstu veiktajām oficiālajām kontrolēm attiecībā uz barību un pārtiku, kas nav dzīvnieku izcelsmes barība un pārtika, un arī dalībvalstu saskaņā ar Regulas (EK) Nr. 669/2009 15. pantu Komisijai divreiz gadā iesniegtie ziņojumi par tādas barības un pārtikas sūtījumiem, kas nav dzīvnieku izcelsmes barība un pārtika, minētais saraksts būtu jāgroza.

                     (6)

                     Proti, attiecīgie informācijas avoti norāda, ka attiecībā uz Dominikānas Republikas izcelsmes baklažānu sūtījumiem, Kenijas izcelsmes pupiņu sūtījumiem un Ugandas izcelsmes piparu (izņemot dārzeņpiparu) sūtījumiem iespējama pesticīdu atlieku piesārņojuma dēļ ir radušies jauni riski cilvēka veselībai, tādēļ būtu jāievieš pastiprināta oficiālā kontrole. Turklāt attiecīgie informācijas avoti norāda, ka attiecībā uz Brazīlijas izcelsmes melno piparu sūtījumiem, Ķīnas izcelsmes dārzeņpiparu sūtījumiem un Etiopijas izcelsmes sezama sēklu sūtījumiem iespējama Salmonella piesārņojuma dēļ ir radušies jauni riski cilvēka veselībai, tādēļ būtu jāievieš pastiprināta oficiālā kontrole. Tāpēc sarakstā būtu jāiekļauj ieraksti par minētajiem sūtījumiem.

                     (7)

                     Turklāt ir lietderīgi svītrot ierakstus par precēm, par kurām pieejamā informācija norāda, ka kopumā tās apmierinoši atbilst attiecīgajām Savienības tiesību aktos noteiktajām nekaitīguma prasībām un līdz ar to vairs nav pamata veikt pastiprinātu oficiālo kontroli. Tāpēc saraksta ieraksts par Beninas izcelsmes ananasiem būtu jāsvītro.

                     (8)

                     Ir lietderīgi arī palielināt identitātes un fizisko kontroļu biežumu precēm, par kurām attiecīgie informācijas avoti liecina, ka ir konstatēta zināmas pakāpes neatbilstība attiecīgajām Savienības tiesību aktos noteiktajām prasībām, tādējādi pamatojot pastiprinātu oficiālo kontroļu nepieciešamību. Tāpēc saraksta ieraksti par Ēģiptes izcelsmes dārzeņpipariem un pipariem (kas nav dārzeņpipari), Indijas un Pakistānas izcelsmes pipariem (kas nav dārzeņpipari), Šrilankas izcelsmes pipariem (dārzeņpipariem vai citiem pipariem), kā arī Gruzijas izcelsmes lazdu riekstiem būtu attiecīgi jāgroza.

                     (9)

                     Būtu jāpaplašina ieraksta tvērums attiecībā uz Gruzijas izcelsmes lazdu riekstiem, iekļaujot kādus vēl nenorādītus sarakstā esošā produkta veidus, ja minētie produkta veidi rada tādus pašus riskus. Tāpēc ir lietderīgi esošo ierakstu par Gruzijas izcelsmes lazdu riekstiem grozīt, lai tajā iekļautu lazdu riekstu miltus, rupjmaluma miltus un pulveri, kā arī lazdu riekstus, kas citādi sagatavoti vai konservēti.

                     (10)

                     Lai nodrošinātu konsekvenci un skaidrību, Regulas (EK) Nr. 669/2009 I pielikumu ir lietderīgi aizstāt ar šīs regulas pielikumā doto tekstu.

                     (11)

                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Grozījumi Regulā (EK) Nr. 669/2009
            Regulu (EK) Nr. 669/2009 groza šādi:

                        1)

                        regulas 15. pantam pievieno šādu 4. punktu:

                           “4.   Ziņojumu sniegšanas pienākumus, kas izklāstīti 1. un 2. punktā, uzskata par izpildītiem, ja dalībvalstis TRACES sistēmā ir reģistrējušas kopējos ievešanas dokumentus, kurus šo valstu kompetentās iestādes 1. punktā noteiktajā ziņošanas periodā izsniegušas saskaņā ar šo regulu.”;

                        2)

                        regulas 19. panta 1. punktu aizstāj ar šādu:

                           “1.   Līdz 2019. gada 13. decembrim, ja izraudzītajā ievešanas vietā nav iekārtu, kas nepieciešamas 8. panta 1. punkta b) apakšpunktā paredzētajai identitātes kontrolei un fiziskajai kontrolei, minēto kontroli var veikt citā tās pašas dalībvalsts kontroles punktā, kuru kompetentā iestāde tādēļ pilnvarojusi, pirms preces tiek laistas brīvā apgrozībā, ar nosacījumu, ka šī kontrole atbilst 4. pantā noteikto prasību minimumam.”;

                        3)

                        I pielikumu aizstāj ar šīs regulas pielikuma tekstu.

            2. pants
            Stāšanās spēkā un piemērošana
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 8. janvārī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 165, 30.4.2004., 1. lpp.

            (2)  Komisijas 2009. gada 24. jūlija Regula (EK) Nr. 669/2009, ar ko īsteno Eiropas Parlamenta un Padomes Regulu (EK) Nr. 882/2004 saistībā ar dzīvnieku barības un pārtikas, kas nav dzīvnieku izcelsmes barība un pārtika, pastiprinātu importa oficiālo kontroli un groza Lēmumu 2006/504/EK (OV L 194, 25.7.2009., 11. lpp.).

            (3)  Komisijas 2002. gada 30. decembra Lēmums 2003/24/EK par integrētas datorizētas veterinārās sistēmas izveidi (OV L 8, 14.1.2003., 44. lpp.).

            (4)  Komisijas 2004. gada 30. marta Lēmums 2004/292/EK par TRACES sistēmas ieviešanu, ar ko groza Lēmumu 92/486/EEK (OV L 94, 31.3.2004., 63. lpp.).

            (5)  Komisijas 2014. gada 27. jūnija Īstenošanas regula (ES) Nr. 718/2014, ar kuru groza Regulu (EK) Nr. 669/2009, ar ko īsteno Eiropas Parlamenta un Padomes Regulu (EK) Nr. 882/2004 saistībā ar dzīvnieku barības un pārtikas, kas nav dzīvnieku izcelsmes barība un pārtika, pastiprinātu importa oficiālo kontroli (OV L 190, 28.6.2014., 55. lpp.).

            (6)  Eiropas Parlamenta un Padomes 2017. gada 15. marta Regula (ES) 2017/625, par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (OV L 95, 7.4.2017., 1. lpp.).

            (7)  Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).

            PIELIKUMS

                     “I PIELIKUMS

                        Barība un pārtika, kura nav dzīvnieku izcelsmes un kuru izraudzītajā ievešanas vietā pārbauda pastiprinātā oficiālajā kontrolē

                                 Barība un pārtika
                                 (paredzētā izmantošana)

                                 KN kods (1)

                                    Taric apakšgrupa

                                 Izcelsmes valsts

                                 Risks

                                 Fiziskās kontroles un identitātes kontroles biežums (%)

                                             —

                                             Zemesrieksti, nelobīti

                                             —

                                          1202 41 00

                                    Bolīvija (BO)

                                 Aflatoksīni

                                 50

                                             —

                                             Zemesrieksti, lobīti

                                             —

                                          1202 42 00

                                             —

                                             Zemesriekstu sviests

                                             —

                                          2008 11 10

                                             —

                                             Zemesrieksti, citādi sagatavoti vai konservēti

                                       (Barība un pārtika)

                                             —

                                             2008 11 91 ;
                                             2008 11 96 ;
                                             2008 11 98

                                             —

                                             Melnie pipari (Piper)

                                       (Pārtika – negrūsta un nemalta)

                                 ex 0904 11 00

                                    10

                                    Brazīlija (BR)

                                    Salmonella
                                     (2)

                                 20

                                 Godži ogas (parastās līcijas augļi) (Lycium barbarum L.)

                                       (Pārtika – svaiga, dzesēta vai žāvēta)

                                 ex 0813 40 95 ;
                                 ex 0810 90 75

                                    10

                                    10

                                    Ķīna (CN)

                                 Pesticīdu atliekas (3)
                                     (4)

                                 10

                                 Dārzeņpipari (Capsicum annuum)

                                       (Pārtika – grūsta vai malta)

                                 ex 0904 22 00

                                    11

                                    Ķīna (CN)

                                    Salmonella
                                     (2)

                                 20

                                 Tēja, arī aromatizēta

                                       (Pārtika)

                                 0902

                                    Ķīna (CN)

                                 Pesticīdu atliekas (3)
                                     (5)

                                 10

                                 Baklažāni
                                 (Solanum melongena)

                                       (Pārtika – svaiga vai dzesēta)

                                 0709 30 00

                                    Dominikānas Republika (DO)

                                 Pesticīdu atliekas (3)

                                 20

                                             —

                                             Dārzeņpipari (Capsicum annuum)

                                             —

                                             0709 60 10 ;
                                             0710 80 51

                                    Dominikānas Republika (DO)

                                 Pesticīdu atliekas (3)
                                     (6)

                                 20

                                             —

                                             Pipari (izņemot dārzeņpiparus) (Capsicum spp.)

                                             —

                                             ex 0709 60 99 ;
                                             ex 0710 80 59

                                    20

                                    20

                                             —

                                             Sparģeļpupiņas
                                             (Vigna unguiculata spp. sesquipedalis, vigna unguiculata spp. unguiculata)

                                       (Pārtika – svaiga, dzesēta vai saldēta)

                                             —

                                             ex 0708 20 00 ;
                                             ex 0710 22 00

                                    10

                                    10

                                             —

                                             Dārzeņpipari (Capsicum annuum)

                                             —

                                             0709 60 10 ;
                                             0710 80 51

                                    Ēģipte (EG)

                                 Pesticīdu atliekas (3)
                                     (7)

                                 20

                                             —

                                             Pipari (izņemot dārzeņpiparus) (Capsicum spp.)

                                       (Pārtika – svaiga, dzesēta vai saldēta)

                                             —

                                             ex 0709 60 99 ;
                                             ex 0710 80 59

                                    20

                                    20

                                 Sezama sēklas

                                       (Pārtika – svaiga vai dzesēta)

                                 1207 40 90

                                    Etiopija (ET)

                                    Salmonella
                                     (2)

                                 50

                                             —

                                             Lazdu rieksti, nelobīti

                                             —

                                          0802 21 00

                                    Gruzija (GE)

                                 Aflatoksīni

                                 50

                                             —

                                             Lazdu rieksti, lobīti

                                             —

                                          0802 22 00

                                             —

                                             Lazdu riekstu milti, rupjmaluma milti un pulveris

                                             —

                                          ex 1106 30 90

                                    40

                                             —

                                             Lazdu rieksti, citādi sagatavoti vai konservēti

                                       (Pārtika)

                                             —

                                             ex 2008 19 19 ;
                                             ex 2008 19 95 ;
                                             ex 2008 19 99

                                    30

                                    20

                                    30

                                 Palmu eļļa

                                       (Pārtika)

                                 1511 10 90 ;
                                 1511 90 11 ;

                                    Gana (GH)

                                 Krāsvielas Sudan
                                     (8)

                                 50

                                 ex 1511 90 19 ;
                                 1511 90 99

                                    90

                                             —

                                             Zemesrieksti, nelobīti

                                             —

                                          1202 41 00

                                    Gambija (GM)

                                 Aflatoksīni

                                 50

                                             —

                                             Zemesrieksti, lobīti

                                             —

                                          1202 42 00

                                             —

                                             Zemesriekstu sviests

                                             —

                                          2008 11 10

                                             —

                                             Zemesrieksti, citādi sagatavoti vai konservēti

                                       (Barība un pārtika)

                                             —

                                             2008 11 91 ;
                                             2008 11 96 ;
                                             2008 11 98

                                 Okras

                                       (Pārtika – svaiga, dzesēta vai saldēta)

                                 ex 0709 99 90 ;
                                 ex 0710 80 95

                                    20

                                    30

                                    Indija (IN)

                                 Pesticīdu atliekas (3)
                                     (9)

                                 10

                                 Pipari (izņemot dārzeņpiparus) (Capsicum spp.)

                                       (Pārtika – svaiga, dzesēta vai saldēta)

                                 ex 0709 60 99 ;
                                 ex 0710 80 59

                                    20

                                    20

                                    Indija (IN)

                                 Pesticīdu atliekas (3)
                                     (10)

                                 20

                                 Pupiņas (Vigna spp., Phaseolus spp.)

                                       (Pārtika – svaiga vai dzesēta)

                                 0708 20

                                    Kenija (KE)

                                 Pesticīdu atliekas (3)

                                 5

                                 Lapu selerijas (Apium graveolens)

                                       (Pārtika – svaigi vai dzesēti garšaugi)

                                 ex 0709 40 00

                                    20

                                    Kambodža (KH)

                                 Pesticīdu atliekas (3)
                                     (11)

                                 50

                                 Sparģeļpupiņas
                                 (Vigna unguiculata spp. sesquipedalis, vigna unguiculata spp. unguiculata)

                                       (Pārtika – svaigi, dzesēti vai saldēti dārzeņi)

                                 ex 0708 20 00 ;
                                 ex 0710 22 00

                                    10

                                    10

                                    Kambodža (KH)

                                 Pesticīdu atliekas (3)
                                     (12)

                                 50

                                 Rāceņi (Brassica rapa spp. Rapa)

                                       (Pārtika – etiķī vai etiķskābē sagatavota vai konservēta)

                                 ex 2001 90 97

                                    11 ; 19

                                    Libāna (LB)

                                 Rodamīns B

                                 50

                                 Pipari (dārzeņpipari un citi) (Capsicum spp.)

                                       (Pārtika – kaltēta, grauzdēta, saberzta vai malta)

                                 ex 2008 99 99 ;

                                    79

                                    Šrilanka (LK)

                                 Aflatoksīni

                                 50

                                 0904 21 10 ;

                                 ex 0904 21 90 ;
                                 ex 0904 22 00

                                    20

                                    11 ; 19

                                             —

                                             Zemesrieksti, nelobīti

                                             —

                                          1202 41 00

                                    Madagaskara (MG)

                                 Aflatoksīni

                                 50

                                             —

                                             Zemesrieksti, lobīti

                                             —

                                          1202 42 00

                                             —

                                             Zemesriekstu sviests

                                             —

                                          2008 11 10

                                             —

                                             Zemesrieksti, citādi sagatavoti vai konservēti

                                       (Barība un pārtika)

                                             —

                                             2008 11 91 ;
                                             2008 11 96 ;
                                             2008 11 98

                                 Sezama sēklas

                                       (Pārtika – svaiga vai dzesēta)

                                 1207 40 90

                                    Nigērija (NG)

                                 Salmonella (2)

                                 50

                                 Pipari (izņemot dārzeņpiparus) (Capsicum spp.)

                                       (Pārtika – svaiga, dzesēta vai saldēta)

                                 ex 0709 60 99 ;
                                 ex 0710 80 59

                                    20

                                    20

                                    Pakistāna (PK)

                                 Pesticīdu atliekas (3)

                                 20

                                 Avenes

                                       (Pārtika – saldēta)

                                 0811 20 31 ;

                                    Serbija (RS)

                                 Norovīruss

                                 10

                                 ex 0811 20 11 ;
                                 ex 0811 20 19

                                    10

                                    10

                                             —

                                             Zemesrieksti, nelobīti

                                             —

                                          1202 41 00

                                    Sudāna (SD)

                                 Aflatoksīni

                                 50

                                             —

                                             Zemesrieksti, lobīti

                                             —

                                          1202 42 00

                                             —

                                             Zemesriekstu sviests

                                             —

                                          2008 11 10

                                             —

                                             Zemesrieksti, citādi sagatavoti vai konservēti

                                       (Barība un pārtika)

                                             —

                                             2008 11 91 ;
                                             2008 11 96 ;
                                             2008 11 98

                                 Sezama sēklas

                                       (Pārtika – svaiga vai dzesēta)

                                 1207 40 90

                                    Sudāna (SD)

                                 Salmonella (2)

                                 50

                                 Arbūzu (Egusi, Citrullus spp.) sēklas un no tām iegūti produkti

                                       (Pārtika)

                                 ex 1207 70 00 ;
                                 ex 1106 30 90 ;
                                 ex 2008 99 99

                                    10

                                    30

                                    50

                                    Sjerraleone (SL)

                                 Aflatoksīni

                                 50

                                             —

                                             Zemesrieksti, nelobīti

                                             —

                                          1202 41 00

                                    Senegāla (SN)

                                 Aflatoksīni

                                 50

                                             —

                                             Zemesrieksti, lobīti

                                             —

                                          1202 42 00

                                             —

                                             Zemesriekstu sviests

                                             —

                                          2008 11 10

                                             —

                                             Zemesrieksti, citādi sagatavoti vai konservēti

                                       (Barība un pārtika)

                                             —

                                             2008 11 91 ;
                                             2008 11 96 ;
                                             2008 11 98

                                 Rāceņi (Brassica rapa spp. Rapa)

                                       (Pārtika – etiķī vai etiķskābē sagatavota vai konservēta)

                                 ex 2001 90 97

                                    11 ; 19

                                    Sīrija (SY)

                                 Rodamīns B

                                 50

                                 Pipari (izņemot dārzeņpiparus) (Capsicum spp.)

                                       (Pārtika – svaiga, dzesēta vai saldēta)

                                 ex 0709 60 99 ;
                                 ex 0710 80 59

                                    20

                                    20

                                    Taizeme (TH)

                                 Pesticīdu atliekas (3)
                                     (13)

                                 10

                                             —

                                             Žāvētas aprikozes

                                             —

                                          0813 10 00

                                    Turcija (TR)

                                 Sulfīti (15)

                                 20

                                             —

                                             Aprikozes, citādi sagatavotas vai konservētas (14)

                                       (Pārtika)

                                             —

                                          2008 50 61

                                 Žāvētas vīnogas (ieskaitot pastā sagrieztas vai saspiestas žāvētas vīnogas, kas nav citādi apstrādātas)

                                       (Pārtika)

                                 0806 20

                                    Turcija (TR)

                                 Ohratoksīns A

                                 5

                                 Citroni (Citrus limon, Citrus limonum)

                                       (Pārtika – svaiga, dzesēta vai žāvēta)

                                 0805 50 10

                                    Turcija (TR)

                                 Pesticīdu atliekas (3)

                                 10

                                 Granātāboli

                                       (Pārtika – svaiga vai dzesēta)

                                 ex 0810 90 75

                                    30

                                    Turcija (TR)

                                 Pesticīdu atliekas (3)
                                     (16)

                                 10

                                 Dārzeņpipari (Capsicum annuum)

                                       (Pārtika – svaiga, dzesēta vai saldēta)

                                 0709 60 10 ;
                                 0710 80 51

                                    Turcija (TR)

                                 Pesticīdu atliekas (3)
                                     (17)

                                 10

                                 Pipari (izņemot dārzeņpiparus) (Capsicum spp.)

                                       (Pārtika – svaiga, dzesēta vai saldēta)

                                 ex 0709 60 99
                                 ex 0710 80 59

                                    20

                                    20

                                    Uganda (UG)

                                 Pesticīdu atliekas (3)

                                 20

                                 Sezama sēklas

                                       (Pārtika – svaiga vai dzesēta)

                                 1207 40 90

                                    Uganda (UG)

                                 Salmonella (2)

                                 50

                                             —

                                             Pistācijas, nelobītas

                                             —

                                          0802 51 00

                                    Amerikas Savienotās Valstis (US)

                                 Aflatoksīni

                                 10

                                             —

                                             Pistācijas, lobītas

                                             —

                                          0802 52 00

                                             —

                                             Pistācijas, grauzdētas

                                       (Pārtika)

                                             —

                                             ex 2008 19 13 ;
                                             ex 2008 19 93

                                    20

                                    20

                                             —

                                             Žāvētas aprikozes

                                             —

                                          0813 10 00

                                    Uzbekistāna (UZ)

                                 Sulfīti (15)

                                 50

                                             —

                                             Aprikozes, citādi sagatavotas vai konservētas (14)

                                       (Pārtika)

                                             —

                                          2008 50 61

                                             —

                                             Koriandra lapas

                                             —

                                          ex 0709 99 90

                                    72

                                    Vjetnama (VN)

                                 Pesticīdu atliekas (3)
                                     (18)

                                 50

                                             —

                                             Baziliks (svētais, saldais)

                                             —

                                          ex 1211 90 86

                                    20

                                             —

                                             Piparmētras

                                             —

                                          ex 1211 90 86

                                    30

                                             —

                                             Pētersīļi

                                       (Pārtika – svaigi vai dzesēti garšaugi)

                                             —

                                          ex 0709 99 90

                                    40

                                 Okras

                                       (Pārtika – svaiga, dzesēta vai saldēta)

                                 ex 0709 99 90
                                 ex 0710 80 95

                                    20

                                    30

                                    Vjetnama (VN)

                                 Pesticīdu atliekas (3)
                                     (18)

                                 50

                                 Pipari (izņemot dārzeņpiparus) (Capsicum spp.)

                                       (Pārtika – svaiga, dzesēta vai saldēta)

                                 ex 0709 60 99 ;
                                 ex 0710 80 59

                                    20

                                    20

                                    Vjetnama (VN)

                                 Pesticīdu atliekas (3)
                                     (18)

                                 50

               ”

               (1)  Ja jāpārbauda tikai daži ar kādu KN kodu klasificēti produkti un šim kodam nav atsevišķas apakšnodaļas, KN kodu marķē ar “ex”.

               (2)  Standartmetode EN/ISO 6579-1 vai arī metode, kas salīdzinoši ar to validēta saskaņā ar jaunāko EN/ISO 16140 versiju vai citu, līdzīgu starptautiski atzītu protokolu.

               (3)  Pesticīdu atliekas vismaz tiem pesticīdiem, kuri norādīti sarakstā kontroles programmā, kas pieņemta saskaņā ar Eiropas Parlamenta un Padomes 2005. gada 23. februāra Regulas (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (OV L 70, 16.3.2005., 1. lpp.), 29. panta 2. punktu, un kurus var analizēt, izmantojot vairāku atlieku noteikšanas metodes, kam pamatā ir GC-MS un LC-MS (pesticīdi, kuri jākontrolē tikai augu izcelsmes produktos vai uz to virsmas).

               (4)  Amitraza atliekas.

               (5)  Tolfenpirāda atliekas.

               (6)  Šādu vielu atliekas: acefāts, aldikarbs (aldikarba, tā sulfoksīda un sulfona summa, izteikta kā aldikarbs), amitrāzs (amitrāzs, ieskaitot metabolītus, kuri satur 2,4-dimetilanilīna grupu, kas izteikta kā amitrāzs), diafentiurons, dikofols (p, p′ un o,p′ izomēru summa), ditiokarbamāti (ditiokarbamāti, izteikti kā CS2, arī manebs, mankocebs, metirāms, propinebs, tirāms un cirams) un metiokarbs (metiokarba un metiokarba sulfoksīda un sulfona summa, izteikta kā metiokarbs).

               (7)  Šādu vielu atliekas: dikofols (p, p′ un o,p′ izomēru summa), dinotefurāns, folpets, prohlorāzs (prohlorāza un tā metabolītu, kas satur 2,4,6-trihlorfenola grupu, summa, izteikta kā prohlorāzs), tiofanātmetils un triforīns.

               (8)  Šajā pielikumā “krāsvielas Sudan” ir šādas ķīmiskās vielas: i) Sudan I (CAS numurs 842-07-9); ii) Sudan II (CAS numurs 3118-97-6); iii) Sudan III (CAS numurs 85-86-9); iv) Scarlet Red; jeb Sudan IV (CAS numurs 85-83-6).

               (9)  Diafentiurona atliekas.

               (10)  Karbofurāna atliekas.

               (11)  Fentoāta atliekas.

               (12)  Hlorbufāma atliekas.

               (13)  Šādu vielu atliekas: formetanāts (formetanāta un tā sāļu summa, izteikta kā formetanāts (hidrohlorīds)), protiofoss un triforīns.

               (14)  Identitātes un fiziskās pārbaudes var veikt KID norādītās galamērķa vietas kompetentā iestāde, ievērojot šīs regulas 9. panta 2. punkta nosacījumus.

               (15)  Standartmetodes: EN 1988-1:1998, EN 1988-2:1998 vai ISO 5522:1981.

               (16)  Prohlorāza atliekas.

               (17)  Šādu vielu atliekas: diafentiurons, formetanāts (formetanāta un tā sāļu summa, izteikta kā formetanāts (hidrohlorīds)) un tiofanātmetils.

               (18)  Šādu vielu atliekas: ditiokarbamāti (ditiokarbamāti, izteikti kā CS2, arī manebs, mankozebs, metirāms, propinebs, tirāms un cirams), fentoāts un kvinalfoss.


title: Padomes Īstenošanas regula (ES) 2019/84 (2019. gada 21. janvāris), ar ko īsteno Regulu (ES) 2018/1542 par ierobežojošiem pasākumiem pret ķīmisko ieroču izplatīšanu un izmantošanu

text:
                  21.1.2019

                  LV

                  Eiropas Savienības Oficiālais Vēstnesis

                  LI 18/1

         PADOMES ĪSTENOŠANAS REGULA (ES) 2019/84
         (2019. gada 21. janvāris),
         ar ko īsteno Regulu (ES) 2018/1542 par ierobežojošiem pasākumiem pret ķīmisko ieroču izplatīšanu un izmantošanu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes 2018. gada 15. oktobra Regulu (ES) 2018/1542 par ierobežojošiem pasākumiem pret ķīmisko ieroču izplatīšanu un izmantošanu (1) un jo īpaši tās 12. pantu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     2018. gada 15. oktobrī Padome pieņēma Regulu (ES) 2018/1542.

                     (2)

                     Ņemot vērā draudus, ko turpina radīt ķīmisko ieroču izplatīšana un izmantošana, Regulas (ES) 2018/1542 I pielikumā iekļautajam fizisko un juridisko personu, vienību un struktūru sarakstam būtu jāpievieno deviņas personas un viena vienība.

                     (3)

                     Tāpēc būtu attiecīgi jāgroza Regulas (ES) 2018/1542 I pielikums,

               IR PIEŅĒMUSI ŠO REGULU.

            1. pants
            Regulas (ES) 2018/1542 I pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 21. janvārī

                  Padomes vārdā –

                  priekšsēdētāja

               F. MOGHERINI

            (1)  OV L 259, 16.10.2018., 12. lpp.

            PIELIKUMS
            Turpmāk norādītās personas un vienība tiek pievienotas Regulas (ES) 2018/1542 I pielikumā izklāstītajam sarakstam:

               “A.   FIZISKĀS PERSONAS

                           Vārds, uzvārds

                           Identifikācijas informācija

                           Iekļaušanas pamatojums

                           Sarakstā iekļaušanas datums

                                       1.

                                       Tariq YASMINA

                           jeb: Tarq Yasmina

                           Dzimums: vīrietis.
                           Amats: pulkvedis.
                           Valstspiederība: Sīrijas.

                              Tariq Yasmina darbojas kā sadarbības koordinators starp Zinātniskās pētniecības centru (Scientific Studies and Research Centre – SSRC) un prezidenta pili un tādējādi ir iesaistīts Sīrijas režīma īstenotā ķīmisko ieroču izmantošanā un ķīmisko ieroču izmantošanas sagatavošanā.

                           21.1.2019.

                                       2.

                                       Khaled NASRI

                           jeb: Mohammed Khaled Nasri; Haled Natsri;

                           Dzimums: vīrietis.
                           Amats: SSRC paspārnē esošā Institute 1000 vadītājs.
                           Valstspiederība: Sīrijas.

                              Khaled Nasri ir Zinātniskās pētniecības centra (Scientific Studies and Research Centre – SSRC) nodaļas Institute 1000, kas atbild par datorsistēmu un elektronisko sistēmu Sīrijas ķīmisko ieroču programmai izstrādi un ražošanu, direktors.

                           21.1.2019.

                                       3.

                                       Walid ZUGHAIB

                           jeb: Zughib, Zgha'ib, Zughayb;
                           Amats: Doktors, SSRC paspārnē esošā Institute 2000 vadītājs.
                           Dzimums: vīrietis.
                           Valstspiederība: Sīrijas.

                              Walid Zughaib ir Zinātniskās pētniecības centra (Scientific Studies and Research Centre – SSRC) nodaļas Institute 2000, kas atbild par mehānismu izstrādi un ražošanu Sīrijas ķīmisko ieroču programmai, direktors.

                           21.1.2019.

                                       4.

                                       Firas AHMED

                           jeb: Ahmad;
                           Amats: Pulkvedis, SSRC paspārnē esošā Institute 1000 drošības dienesta vadītājs.
                           Dzimums: vīrietis.
                           Dzimšanas datums: 1967. gada 21. janvāris.
                           Valstspiederība: Sīrijas.

                              Firas Ahmed ir Zinātniskās pētniecības centra (Scientific Studies and Research Centre – SSRC) nodaļas Institute 1000, kas atbild par datorsistēmu un elektronisko sistēmu Sīrijas ķīmisko ieroču programmai izstrādi un ražošanu, drošības dienesta direktors. Viņš bija iesaistīts ar ķīmiskajiem ieročiem saistītu materiālu nodošanā un slēpšanā pēc Sīrijas pievienošanās Ķīmisko ieroču konvencijai.

                           21.1.2019.

                                       5.

                                       Said SAID

                           jeb: Saeed, Sa'id,
                           Amats: Doktors, SSRC paspārnē esošā Institute 3000 (jeb Institute 6000 jeb Institute 5000) loceklis.
                           Dzimums: vīrietis.
                           Dzimšanas datums: 1955. gada 11. decembris.

                              Said
                              Said ir nozīmīga persona Zinātniskās pētniecības centra (Scientific Studies and Research Centre – SSRC) nodaļā Institute 3000 jeb Institute 6000 jeb Institute 5000, kas atbild par Sīrijas ķīmisko ieroču izstrādi un ražošanu.

                           21.1.2019.

                                       6.

                                       Anatoliy Vladimirovich CHEPIGA

                              Анатолий Владимирович ЧЕПИГА jeb: Ruslan BOSHIROV

                           Dzimums: vīrietis.
                           Dzimšanas datumi: 1979. gada 5. aprīlis, 1978. gada 12. aprīlis.
                           Dzimšanas vietas: Nikolaevka, Amur Oblast, Krievija; Dushanbe, Tadžikistāna.

                              GRU virsnieks Anatoliy Chepiga (jeb Ruslan Boshirov) glabāja, transportēja un tad 2018. gada 4. marta nedēļas nogalē Solsberijā izmantoja neiroparalītisko vielu (“Novichok”). 2018. gada 5. septembrī Apvienotās Karalistes Karaliskā prokuratūra Ruslan Boshirov izvirzīja apsūdzības par Sergei Skripal slepkavības plānošanu; par Sergei Skripal, Yulia Skripal un Nick Bailey slepkavības mēģinājumu; par “Novichok” glabāšanu un izmantošanu; un par tīšu smagu miesas bojājumu nodarīšanu Yulia Skripal un Nick Bailey.

                           21.1.2019.

                                       7.

                                       Alexander Yevgeniyevich MISHKIN

                              Александр Евгеньевич МИШКИН jeb: Alexander PETROV

                           Dzimums: vīrietis.
                           Dzimšanas datums: 1979. gada 13. jūlijs.
                           Dzimšanas vietas: Loyga, Krievija; Kotlas, Krievija.

                              GRU virsnieks Alexander Mishkin (jeb Alexander Petrov) glabāja, transportēja un tad 2018. gada 4. marta nedēļas nogalē Solsberijā izmantoja neiroparalītisko vielu (“Novichok”). 2018. gada 5. septembrī Apvienotās Karalistes Karaliskā prokuratūra Alexander Petrov izvirzīja apsūdzības par Sergei Skripal slepkavības plānošanu; par Sergei Skripal, Yulia Skripal un Nick Bailey slepkavības mēģinājumu; par “Novichok” glabāšanu un izmantošanu; un par tīšu smagu miesas bojājumu nodarīšanu Yulia Skripal un Nick Bailey.

                           21.1.2019.

                                       8.

                                       Vladimir Stepanovich ALEXSEYEV

                           Владимир Степанович АЛЕКСЕЕВ
                           Dzimums: vīrietis.
                           Amats: GRU vadītāja pirmais vietnieks.

                              Vladimir Stepanovich Alexseyev ir GRU (jeb GU) vadītāja pirmais vietnieks. Tā kā Alexseyev ieņem vadošu amatu GRU, viņš ir atbildīgs par to, ka GRU virsnieki glabāja, transportēja un 2018. gada 4. marta nedēļas nogalē Solsberijā izmantoja neiroparalītisko vielu “Novichok”.

                           21.1.2019.

                                       9.

                                       Igor Olegovich KOSTYUKOV

                           Игорь Олегович КОСТЮКОВ
                           Dzimums: vīrietis.
                           Amats: GRU vadītājs.

                              Igor Olegovich Kostyukov, ieņemot vadošu amatu kā GRU (jeb GU) vadītāja pirmais vietnieks attiecīgajā laikā, ir atbildīgs par to, ka GRU virsnieki glabāja, transportēja un 2018. gada 4. marta nedēļas nogalē Solsberijā izmantoja neiroparalītisko vielu “Novichok”.

                           21.1.2019.

                     B.   JURIDISKĀS PERSONAS, VIENĪBAS UN STRUKTŪRAS

                           Nosaukums

                           Identifikācijas informācija

                           Iekļaušanas pamatojums

                           Sarakstā iekļaušanas datums

                                       1.

                                          Scientific Studies and Research Centre (SSRC)

                           jeb Centre d'Études et de Recherches Scientifiques (CERS), Centre de Recherche de Kaboun

                           Adrese:

                                          Barzeh Street,

                                          Po Box 4470,

                                          Damascus

                              Scientific Studies and Research Centre (SSRC) ir Sīrijas režīma galvenā vienība ķīmisko ieroču izstrādāšanai.

                              SSRC ir atbildīgs par ķīmisko ieroču un to nogādes raķešu izstrādi un ražošanu, tas darbojas vairākās vietās Sīrijā.

                           21.1.2019.”


title: Komisijas Īstenošanas regula (ES) 2019/107 (2019. gada 23. janvāris), ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam

text:
                  25.1.2019

                  LV

                  Eiropas Savienības Oficiālais Vēstnesis

                  L 23/2

         KOMISIJAS ĪSTENOŠANAS REGULA (ES) 2019/107
         (2019. gada 23. janvāris),
         ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 183. panta b) punktu,
         ņemot vērā Eiropas Parlamenta un Padomes 2014. gada 16. aprīļa Regulu (ES) Nr. 510/2014, ar kuru nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm un atceļ Padomes Regulas (EK) Nr. 1216/2009 un (EK) Nr. 614/2009 (2), un jo īpaši tās 5. panta 6. punkta a) apakšpunktu,
         tā kā:

                     (1)

                     Ar Komisijas Regulu (EK) Nr. 1484/95 (3) ir paredzēti sīki izstrādāti noteikumi par to, kā piemērojama papildu ievedmuitas nodokļu sistēma, un ir noteiktas reprezentatīvās cenas mājputnu gaļas un olu nozarē, kā arī ovalbumīnam.

                     (2)

                     Regulāri pārbaudot datus, uz kuriem balstīta reprezentatīvo cenu noteikšana mājputnu gaļas un olu nozarē, kā arī ovalbumīnam, kļuvis skaidrs, ka reprezentatīvās cenas konkrētu produktu importam ir jāgroza, ņemot vērā cenu svārstības atkarībā no produktu izcelsmes.

                     (3)

                     Tādēļ Regula (EK) Nr. 1484/95 būtu attiecīgi jāgroza.

                     (4)

                     Ņemot vērā to, ka ir jānodrošina šā pasākuma piemērošana iespējami drīz pēc atjaunināto datu nosūtīšanas, šai regulai būtu jāstājas spēkā tās publicēšanas dienā,

               IR PIEŅĒMUSI ŠO REGULU.

            1. pants
            Regulas (EK) Nr. 1484/95 I pielikumu aizstāj ar šīs regulas pielikuma tekstu.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 23. janvārī

                  Komisijas

                  un tās priekšsēdētāja vārdā –

                  Lauksaimniecības un lauku attīstības ģenerāldirektorāta

                  ģenerāldirektors

               Jerzy PLEWA

            (1)  OV L 347, 20.12.2013., 671. lpp.

            (2)  OV L 150, 20.5.2014., 1. lpp.

            (3)  Komisijas 1995. gada 28. jūnija Regula (EK) Nr. 1484/95, ar ko nosaka sīki izstrādātus noteikumus papildu ievedmuitas nodokļu sistēmas ieviešanai un papildu ievedmuitas nodokļu noteikšanai mājputnu gaļas un olu nozarē, kā arī ovalbumīnam un atceļ Regulu Nr. 163/67/EEK (OV L 145, 29.6.1995., 47. lpp.).

            PIELIKUMS

                     “I PIELIKUMS

                                 KN kods

                                 Preču apraksts

                                 Reprezentatīvā cena
                                 (EUR/100 kg)

                                 Nodrošinājums, kas minēts 3. pantā
                                 (EUR/100 kg)

                                 Izcelsme (1)

                                 0207 12 90

                                 Nesadalīti Gallus domesticus sugas mājputnu gaļas liemeņi, t.s. “65 % cāļi”, saldēti

                                 122,1

                                 0

                                 AR

                                 0207 14 10

                                 Atkaulotas Gallus domesticus sugas mājputnu gaļas gabali, saldēti

                                 267,2

                                 10

                                 AR

                                 219,4

                                 24

                                 BR

                                 333,0

                                 0

                                 CL

                                 252,5

                                 14

                                 TH

                                 0207 27 10

                                 Atkaulotas tītara gaļas gabali, saldēti

                                 327,6

                                 0

                                 BR

                                 373,0

                                 0

                                 CL

                                 1602 32 11

                                 Termiski neapstrādāti Gallus domesticus sugas mājputnu gaļas izstrādājumi

                                 275,3

                                 3

                                 BR

               ”

               (1)  Valstu nomenklatūra ir noteikta Komisijas 2012. gada 27. novembra Regulā (ES) Nr. 1106/2012, ar ko attiecībā uz valstu un teritoriju nomenklatūras atjaunināšanu īsteno Eiropas Parlamenta un Padomes Regulu (EK) Nr. 471/2009 par Kopienas statistiku attiecībā uz ārējo tirdzniecību ar ārpuskopienas valstīm (OV L 328, 28.11.2012., 7. lpp.).


title: Komisijas Īstenošanas regula (ES) 2017/2089 (2017. gada 14. novembris) par Savienības Muitas kodeksā paredzēto informācijas apmaiņas un glabāšanas elektronisko sistēmu izstrādes, uzturēšanas un izmantošanas tehniskajiem noteikumiem

text:
               15.11.2017

               LV

               Eiropas Savienības Oficiālais Vēstnesis

               L 297/13

         KOMISIJAS ĪSTENOŠANAS REGULA (ES) 2017/2089
   (2017. gada 14. novembris)
   par Savienības Muitas kodeksā paredzēto informācijas apmaiņas un glabāšanas elektronisko sistēmu izstrādes, uzturēšanas un izmantošanas tehniskajiem noteikumiem
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 8. panta 1. punkta b) apakšpunktu un 17. pantu,
   tā kā:

               (1)

               Regulas (ES) Nr. 952/2013 (turpmāk “kodekss”) 6. panta 1. punktā ir noteikts, ka visa informācijas apmaiņa starp muitas dienestiem un starp uzņēmējiem un muitas dienestiem, piemēram, attiecībā uz deklarācijām, iesniegumiem vai lēmumiem, kā arī šādas informācijas glabāšana, kā paredzēts tiesību aktos muitas jomā, jāveic, izmantojot elektroniskas datu apstrādes metodes.

               (2)

               Komisijas Īstenošanas lēmumā (ES) 2016/578 (2) ir noteikta darba programma, saskaņā ar kuru paredzēts ieviest kodeksa piemērošanai nepieciešamās elektroniskās sistēmas, kas jāizstrādā, izmantojot projektus, kuri uzskaitīti minētā īstenošanas lēmuma pielikuma II iedaļā.

               (3)

               Būtu jānosaka svarīgi tehniskie noteikumi par šo elektronisko sistēmu darbību, piemēram, noteikumi par elektronisko sistēmu izstrādi, testēšanu un ievešanu, kā arī par uzturēšanu un izmaiņu veikšanu tajās. Būtu jāparedz arī noteikumi par datu aizsardzību, datu atjaunināšanu, datu apstrādes ierobežojumiem un sistēmu īpašniekiem un drošību.

               (4)

               Lai aizsargātu Savienības, dalībvalstu un uzņēmēju tiesības un intereses, ir svarīgi noteikt procedūras noteikumus un paredzēt alternatīvus risinājumus, kas izmantojami elektronisko sistēmu īslaicīgu darbības traucējumu gadījumā.

               (5)

               Muitas lēmumu sistēma, kas tiek izstrādāta SMK projektā “Muitas lēmumi”, kurš minēts Īstenošanas lēmumā (ES) 2016/578, ir vērsta uz mērķi visā Savienībā saskaņot procesus, kas attiecas uz muitas lēmumu pieteikumiem, pieņemšanu un pārvaldību, izmantojot vienīgi elektroniskas datu apstrādes metodes. Tāpēc ir nepieciešams paredzēt noteikumus par minēto elektronisko sistēmu. Sistēmas darbības joma būtu jānosaka, ņemot vērā tos muitas lēmumus, par kuriem tiks iesniegts pieteikums, kuri tiks pieņemti un pārvaldīti, izmantojot minēto sistēmu. Būtu jāparedz detalizēti noteikumi par sistēmas kopīgajiem komponentiem (ES tirgotāju portāls, centrālā muitas lēmumu pārvaldības sistēma un klientu informācijas pakalpojumi) un valstu komponentiem (valsts tirgotāju portāls un valsts muitas lēmumu pārvaldības sistēma), norādot attiecīgās funkcijas un to savstarpējās saiknes.

               (6)

               Turklāt ir jāparedz noteikumi par datiem attiecībā uz atļaujām, kas jau glabājas tādās esošajās elektroniskajās sistēmās kā Regulārās kuģu satiksmes sistēma (RSS) un valstu sistēmas un kas jāmigrē uz Muitas lēmumu sistēmu.

               (7)

               Vienotā lietotāju pārvaldības un digitālā paraksta sistēma, kas tiek izstrādāta projektā “Tirgotāju tieša piekļuve Eiropas informācijas sistēmām (Vienotā lietotāju pārvaldība un digitālais paraksts)”, kurš minēts Īstenošanas lēmumā (ES) 2016/578, ir paredzēta, lai pārvaldītu uzņēmēju un citu lietotāju autentificēšanas un piekļuves verificēšanas procesu. Būtu jāparedz detalizēti noteikumi par šīs sistēmas darbības jomu un iezīmēm, nosakot sistēmasdažādos komponentus (kopīgie un valstu komponenti), attiecīgās funkcijas un to savstarpējās saiknes. Tomēr Vienotajā lietotāju pārvaldības un digitālā paraksta sistēmā vēl nav pieejama “digitālā paraksta” funkcija. Tāpēc šajā regulā nav iespējams paredzēt detalizētus noteikumus par šo funkciju.

               (8)

               Šajā regulā ir ievērotas pamattiesības un principi, kas atzīti Eiropas Savienības Pamattiesību hartā, un jo īpaši tiesības uz personas datu aizsardzību. Gadījumos, kad muitas tiesību aktu piemērošanas mērķiem elektroniskajās sistēmās ir jāapstrādā personas dati, tie ir jāapstrādā saskaņā ar Eiropas Parlamenta un Padomes Regulu (ES) 2016/679 (3) un Eiropas Parlamenta un Padomes Regulu (ES) Nr. 45/2001 (4). Uzņēmēju un personu, kas nav uzņēmēji, personas dati, kurus apstrādā elektroniskajās sistēmās, ir vienīgi tie dati, kas noteikti Komisijas Deleģētās regulas (ES) 2015/2446 (5) A pielikuma 3. grupā – Puses un 12–01. pielikumā.

               (9)

               Šajā īstenošanas regulā paredzētie pasākumi ir saskaņā ar Muitas kodeksa komitejas atzinumu,

         IR PIEŅĒMUSI ŠO REGULU.
   I NODAĻA

      VISPĀRĪGIE NOTEIKUMI

   1. pants
   Darbības joma
   Šo regulu piemēro šādām elektroniskajām sistēmām:

               a)

               Muitas lēmumu sistēma, kas tiek izstrādāta SMK projektā “Muitas lēmumi”, kurš minēts Īstenošanas lēmuma (ES) 2016/578 pielikumā;

               b)

               Vienotā lietotāju pārvaldības un digitālā paraksta sistēma, kas tiek izstrādāta projektā “Tirgotāju tieša piekļuve Eiropas informācijas sistēmām (Vienotā lietotāju pārvaldība un digitālais paraksts)”, kurš minēts Īstenošanas lēmuma (ES) 2016/578 pielikumā.

         2. pants
   Definīcijas
   Šajā regulā ir lietotas šādas definīcijas:

               1)

               “kopīgais komponents” ir elektroniskās sistēmas komponents, kas izstrādāts Savienības līmenī un ir pieejams visām dalībvalstīm;

               2)

               “valsts komponents” ir elektroniskās sistēmas komponents, kas izstrādāts valsts līmenī un ir pieejams tai dalībvalstij, kura izveidoja šo komponentu.

         3. pants
   Elektronisko sistēmu kontaktpunkti
   Lai nodrošinātu informācijas apmaiņas elektronisko sistēmu koordinētu izstrādi, ekspluatāciju un uzturēšanu, Komisija un dalībvalstis katrai elektroniskajai sistēmai norīko kontaktpunktus. Tās cita citai paziņo šo kontaktpunktu kontaktinformāciju.
   Komisija un dalībvalstis cita citu nekavējoties informē par izmaiņām kontaktpunktu kontaktinformācijā.
   II NODAĻA

      MUITAS LĒMUMU SISTĒMA

   4. pants
   MLS mērķis un struktūra
   1.   Muitas lēmumu sistēma (MLS) nodrošina komunikāciju starp Komisiju, dalībvalstīm, uzņēmējiem un personām, kas nav uzņēmēji, nolūkā iesniegt un apstrādāt 5. panta 1. punktā minētos pieteikumus un lēmumus, kā arī pārvaldīt ar atļaujām saistītos lēmumus, proti, grozījumus, atcelšanu, anulēšanu un apturēšanu.
   2.   MLS ir ietverti šādi kopīgie komponenti:

               a)

               ES tirgotāju portāls;

               b)

               centrālā muitas lēmumu pārvaldības sistēma (“centrālā MLPS”);

               c)

               klientu informācijas pakalpojumi.

         3.   Dalībvalstis var izveidot šādus valsts komponentus:

               a)

               valsts tirgotāju portāls;

               b)

               valsts muitas lēmumu pārvaldības sistēma (“valsts MLPS”).

         5. pants
   MLS lietošana
   1.   MLS lieto, lai iesniegtu un apstrādātu turpmāk minēto atļauju pieteikumus, kā arī pārvaldītu ar pieteikumiem vai atļaujām saistītos lēmumus:

               a)

               kodeksa 73. pantā minētā atļauja vienkāršoti noteikt summas, kas iekļaujamas preču muitas vērtībā;

               b)

               kodeksa 95. pantā minētā atļauja sniegt vispārēju galvojumu, ieskaitot iespējamu samazinājumu vai atbrīvojumu;

               c)

               kodeksa 110. pantā minētā atļauja atlikt maksājamā nodokļa samaksu, ja atļauja netiek piešķirta attiecībā uz vienu atsevišķu operāciju;

               d)

               kodeksa 148. pantā minētā atļauja ekspluatēt pagaidu uzglabāšanas vietu;

               e)

               Deleģētās regulas (ES) 2015/2446 120. pantā minētā atļauja izveidot regulāru kuģu satiksmi;

               f)

               Deleģētās regulas (ES) 2015/2446 128. pantā minētā atļauja attiecībā uz atzītā izdevēja statusu;

               g)

               kodeksa 166. panta 2. punktā minētā atļauja regulāri izmantot vienkāršoto deklarāciju;

               h)

               kodeksa 179. pantā minētā centralizētās muitošanas atļauja;

               i)

               kodeksa 182. pantā minētā atļauja noformēt muitas deklarāciju kā ierakstu deklarētāja reģistros, tostarp attiecībā uz eksporta procedūru;

               j)

               kodeksa 185. pantā minētā atļauja veikt pašnovērtējumu;

               k)

               Deleģētās regulas (ES) 2015/2446 155. pantā minētā atļauja attiecībā uz atzītā banānu svērēja statusu;

               l)

               kodeksa 211. panta 1. punkta a) apakšpunktā minētā atļauja izmantot ievešanas pārstrādei procedūru;

               m)

               kodeksa 211. panta 1. punkta a) apakšpunktā minētā atļauja izmantot izvešanas pārstrādei procedūru;

               n)

               kodeksa 211. panta 1. punkta a) apakšpunktā minētā atļauja izmantot galapatēriņa procedūru;

               o)

               kodeksa 211. panta 1. punkta a) apakšpunktā minētā atļauja izmantot pagaidu ievešanas procedūru;

               p)

               kodeksa 211. panta 1. punkta b) apakšpunktā minētā atļauja ekspluatēt uzglabāšanas vietu preču uzglabāšanai muitas noliktavā;

               q)

               kodeksa 230. pantā minētā atļauja attiecībā uz atzītā saņēmēja statusu TIR nolūkos;

               r)

               kodeksa 233. panta 4. punkta a) apakšpunktā minētā atļauja attiecībā uz atzītā nosūtītāja statusu Savienības tranzīta nolūkos;

               s)

               kodeksa 233. panta 4. punkta b) apakšpunktā minētā atļauja attiecībā uz atzītā saņēmēja statusu Savienības tranzīta nolūkos;

               t)

               kodeksa 233. panta 4. punkta c) apakšpunktā minētā atļauja izmantot īpaša veida plombas;

               u)

               kodeksa 233. panta 4. punkta d) apakšpunktā minētā atļauja izmantot tranzīta deklarāciju ar samazinātām datu prasībām;

               v)

               kodeksa 233. panta 4. punkta e) apakšpunktā minētā atļauja par muitas deklarāciju izmantot elektronisko transporta dokumentu.

         2.   MLS kopīgos komponentus izmanto attiecībā uz 1. punktā minētajiem pieteikumiem un atļaujām, kā arī ar minētajiem pieteikumiem un atļaujām saistīto lēmumu pārvaldību, ja minētās atļaujas vai lēmumi var radīt ietekmi vairāk nekā vienā dalībvalstī.
   3.   Dalībvalsts var nolemt, ka MLS kopīgos komponentus var izmantot attiecībā uz 1. punktā minētajiem pieteikumiem un atļaujām, kā arī ar minētajiem pieteikumiem un atļaujām saistīto lēmumu pārvaldību, ja minētās atļaujas vai lēmumi rada ietekmi tikai šajā dalībvalstī.
   4.   MLS neizmanto pieteikumiem, atļaujām un lēmumiem, kas nav uzskaitīti 1. punktā.
   6. pants
   Autentificēšana un piekļuve MLS
   1.   Uzņēmēju un personu, kas nav uzņēmēji, autentificēšanu un piekļuves verificēšanu saistībā ar piekļūšanu MLS kopīgajiem komponentiem veic, izmantojot 14. pantā minēto Vienoto lietotāju pārvaldības un digitālā paraksta (VLPDP) sistēmu.
   2.   Dalībvalstu ierēdņu autentificēšanu un piekļuves verificēšanu saistībā ar piekļūšanu MLS kopīgajiem komponentiem veic, izmantojot Komisijas nodrošinātos tīkla pakalpojumus.
   3.   Komisijas personāla autentificēšanu un piekļuves verificēšanu saistībā ar piekļūšanu MLS kopīgajiem komponentiem veic, izmantojot VLPDP sistēmu vai Komisijas nodrošinātos tīkla pakalpojumus.
   7. pants
   ES tirgotāju portāls
   1.   ES tirgotāju portāls ir uzņēmēju un personu, kas nav uzņēmēji, ieejas punkts MLS.
   2.   ES tirgotāju portālam ir nodrošināta sadarbspēja ar centrālo MLPS, kā arī ar valstu MLPS, ja dalībvalstis tādas ir izveidojušas.
   3.   ES tirgotāju portālu izmanto 5. panta 1. punktā minētajiem pieteikumiem un atļaujām, kā arī ar minētajiem pieteikumiem un atļaujām saistīto lēmumu pārvaldībai, ja minētās atļaujas vai lēmumi var radīt ietekmi vairāk nekā vienā dalībvalstī.
   4.   Dalībvalsts var nolemt, ka ES tirgotāju portālu var izmantot 5. panta 1. punktā minētajiem pieteikumiem un atļaujām, kā arī ar minētajiem pieteikumiem un atļaujām saistīto lēmumu pārvaldībai, ja minētās atļaujas vai lēmumi rada ietekmi tikai šajā dalībvalstī.
   Ja dalībvalsts pieņem lēmumu izmantot ES tirgotāja portālu attiecībā uz atļaujām vai lēmumiem, kas rada ietekmi tikai šajā dalībvalstī, tā par to informē Komisiju.
   8. pants
   Centrālā muitas lēmumu pārvaldības sistēma
   1.   Dalībvalstu muitas dienesti izmanto centrālo MLPS 5. panta 1. punktā minēto pieteikumu un atļauju apstrādei, kā arī ar minētajiem pieteikumiem un atļaujām saistīto lēmumu pārvaldībai, dodot iespēju dalībvalstīm pārbaudīt, vai ir izpildīti pieteikumu apstiprināšanas un lēmumu pieņemšanas nosacījumi.
   2.   Centrālajai MLPS ir nodrošināta sadarbspēja ar ES tirgotāju portālu, klientu informācijas pakalpojumiem un valstu MLPS, ja dalībvalstis tādas ir izveidojušas.
   9. pants
   Muitas dienestu savstarpējā apspriešanās, izmantojot MLS
   Ja dalībvalsts muitas dienestam pirms lēmuma pieņemšanas par 5. panta 1. punktā minētajiem pieteikumiem vai atļaujām ir nepieciešams apspriesties ar citas dalībvalsts muitas dienestu, tas izmanto centrālo MLPS.
   10. pants
   Klientu informācijas pakalpojumi
   Klientu informācijas pakalpojumus izmanto, lai centralizēti glabātu datus attiecībā uz 5. panta 1. punktā minētajām atļaujām, kā arī lēmumiem, kas saistīti ar minētajām atļaujām, un šie pakalpojumi dod iespēju citās elektroniskajās sistēmās, kuras izveidotas kodeksa 16. panta mērķiem, aplūkot, replicēt un validēt minētās atļaujas.
   11. pants
   Valsts tirgotāju portāls
   1.   Valsts tirgotāju portāls (ja tāds tiek izveidots) ir uzņēmēju un personu, kas nav uzņēmēji, papildu ieejas punkts MLS.
   2.   Attiecībā uz 5. panta 1. punktā minētajiem pieteikumiem un atļaujām, kā arī ar minētajiem pieteikumiem un atļaujām saistīto lēmumu pārvaldību, ja minētās atļaujas vai lēmumi var radīt ietekmi vairāk nekā vienā dalībvalstī, uzņēmēji un personas, kas nav uzņēmēji, var izvēlēties, vai izmantot valsts tirgotāju portālu (ja tāds ir izveidots) vai ES tirgotāju portālu.
   3.   Valsts tirgotāju portālam ir nodrošināta sadarbspēja ar valsts MLPS, ja tāda ir izveidota.
   4.   Ja dalībvalsts izveido valsts tirgotāju portālu, tā par to informē Komisiju.
   12. pants
   Valsts muitas lēmumu pārvaldības sistēma
   1.   Valsts MLPS (ja tāda tiek izveidota) ir sistēma, ko tās izveides dalībvalsts muitas dienests izmanto 5. panta 1. punktā minēto pieteikumu un atļauju apstrādei, kā arī ar minētajiem pieteikumiem un atļaujām saistīto lēmumu pārvaldībai, pārbaudot, vai ir izpildīti pieteikumu apstiprināšanas un lēmumu pieņemšanas nosacījumi.
   2.   Valsts MLPS ir nodrošināta sadarbspēja ar centrālo MLPS 9. pantā minētās muitas dienestu savstarpējās apspriešanās mērķiem.
   13. pants
   Ar atļaujām saistīto datu migrēšana uz MLS
   1.   Datus attiecībā uz 5. panta 1. punktā minētajām atļaujām, kuras izdotas no 2016. gada 1. maija vai piešķirtas saskaņā ar Komisijas Īstenošanas regulas (ES) 2015/2447 (6) 346. pantu un var radīt ietekmi vairāk nekā vienā dalībvalstī, migrē uz MLS un glabā tajā, ja migrēšanas datumā šīs atļaujas vēl ir derīgas. Migrēšana notiek vēlākais līdz 2019. gada 1. maijam.
   Dalībvalsts var nolemt piemērot šā punkta pirmo daļu arī tām 5. panta 1. punktā minētajām atļaujām, kuras rada ietekmi tikai šajā dalībvalstī.
   2.   Muitas dienesti nodrošina, ka dati, kas jāmigrē saskaņā ar 1. punktu, atbilst datu prasībām, kuras noteiktas Deleģētās regulas (ES) 2015/2446 A pielikumā un Komisijas Īstenošanas regulas (ES) 2015/2447 A pielikumā. Tālab tie var atļaujas turētājam pieprasīt nepieciešamo informāciju.
   III NODAĻA

      VIENOTĀ LIETOTĀJU PĀRVALDĪBAS UN DIGITĀLĀ PARAKSTA SISTĒMA

   14. pants
   VLPDP sistēmas mērķis un struktūra
   1.   Vienotā lietotāju pārvaldības un digitālā paraksta (VLPDP) sistēma nodrošina komunikāciju starp Komisiju un 18. pantā minētajām dalībvalstu identitātes un piekļuves pārvaldības sistēmām nolūkā nodrošināt uzņēmējiem, personām, kas nav uzņēmēji, un Komisijas personālam drošu un autorizētu piekļuvi elektroniskajām sistēmām.
   2.   VLPDP sistēmā ir ietverti šādi kopīgie komponenti:

               a)

               piekļuves pārvaldības sistēma;

               b)

               administrācijas pārvaldības sistēma.

         3.   Katra dalībvalstis izveido identitātes un piekļuves pārvaldības sistēmu, kas ir VLPDP sistēmas valsts komponents.
   15. pants
   VLPDP sistēmas lietošana
   VLPDP sistēmu lieto, lai nodrošinātu šādu personu autentificēšanu un piekļuves verificēšanu:

               a)

               uzņēmēji un personas, kas nav uzņēmēji, – nolūkā piekļūt MLS kopīgajiem komponentiem;

               b)

               Komisijas personāls – nolūkā piekļūt MLS kopīgajiem komponentiem un uzturēt un pārvaldīt VLPDP sistēmu.

         16. pants
   Piekļuves pārvaldības sistēma
   Komisija izveido piekļuves pārvaldības sistēmu, kuras mērķis ir mijiedarbībā ar 18. pantā minētajām dalībvalstu identitātes un piekļuves pārvaldības sistēmām validēt piekļuves pieprasījumus, ko VLPDP sistēmā iesniedz uzņēmēji un personas, kas nav uzņēmēji.
   17. pants
   Administrācijas pārvaldības sistēma
   Komisija izveido administrācijas pārvaldības sistēmu, kuras mērķis ir pārvaldīt autentificēšanas un autorizēšanas noteikumus attiecībā uz uzņēmēju un personu, kas nav uzņēmēji, identifikācijas datu validēšanu nolūkā nodrošināt piekļuvi elektroniskajām sistēmām.
   18. pants
   Dalībvalstu identitātes un piekļuves pārvaldības sistēmas
   Katra dalībvalstis izveido identitātes un piekļuves pārvaldības sistēmu, lai nodrošinātu:

               a)

               uzņēmēju un personu, kas nav uzņēmēji, identifikācijas datu drošu reģistrēšanu un glabāšanu;

               b)

               uzņēmēju un personu, kas nav uzņēmēji, parakstīto un šifrēto identifikācijas datu drošu apmaiņu.

         IV NODAĻA

      ELEKTRONISKO SISTĒMU DARBĪBA UN APMĀCĪBA TO LIETOŠANĀ

   19. pants
   Elektronisko sistēmu izstrāde, testēšana, ieviešana un pārvaldība
   1.   Kopīgos komponentus izstrādā, testē, ievieš un pārvalda Komisija. Valstu komponentus izstrādā, testē, ievieš un pārvalda dalībvalstis.
   2.   Dalībvalstis nodrošina valsts komponentu sadarbspēju ar kopīgajiem komponentiem.
   20. pants
   Elektronisko sistēmu uzturēšana un izmaiņu veikšanu tajās
   1.   Komisija nodrošina kopīgo komponentu uzturēšanu un dalībvalstis nodrošina valsts komponentu uzturēšanu.
   2.   Komisija un dalībvalstis nodrošina elektronisko sistēmu nepārtrauktu darbību.
   3.   Komisija var veikt izmaiņas elektronisko sistēmu kopīgajos komponentos, lai novērstu nepilnības, pievienotu jaunas funkcijas vai mainītu esošās.
   4.   Komisija informē dalībvalstis par izmaiņām kopīgajos komponentos un šo komponentu atjauninājumiem.
   5.   Dalībvalstis informē Komisiju par tādām izmaiņām valsts komponentos un tādiem šo komponentu atjauninājumiem, kas var ietekmēt kopīgo komponentu darbību.
   6.   Komisija un dalībvalstis publisko informāciju par izmaiņām elektroniskajās sistēmās un šo sistēmu atjauninājumiem saskaņā ar 4. un 5. punktu.
   21. pants
   Elektronisko sistēmu īslaicīgi darbības traucējumi
   1.   Gadījumā, ja elektroniskajās sistēmās rodas īslaicīgi darbības traucējumi, kas minēti kodeksa 6. panta 3. punkta b) apakšpunktā, uzņēmēji un personas, kas nav uzņēmēji, attiecīgo formalitāšu izpildei nepieciešamo informāciju iesniedz tādā veidā, kādu noteikušas dalībvalstis, tostarp izmantojot citus līdzekļus, kas nav elektroniskās datu apstrādes metodes.
   2.   Muitas dienesti nodrošina, ka informācija, kas iesniegta saskaņā ar 1. punktu, tiek darīta pieejama attiecīgajās elektroniskajās sistēmās septiņu dienu laikā no dienas, kad attiecīgās elektroniskās sistēmas atkal ir pieejamas.
   3.   Komisija un dalībvalstis cita citu informē par elektronisko sistēmu nepieejamību, ko izraisījuši īslaicīgi darbības traucējumi.
   22. pants
   Apmācības atbalsts kopīgo komponentu lietošanā un darbībā
   Komisija atbalsta dalībvalstis, nodrošinot piemērotus apmācības materiālus par elektronisko sistēmu kopīgo komponentu lietošanu un darbību.
   V NODAĻA

      DATU AIZSARDZĪBA, DATU PĀRVALDĪBA UN ELEKTRONISKO SISTĒMU ĪPAŠNIEKI UN DROŠĪBA

   23. pants
   Personas datu aizsardzība
   1.   Elektroniskajās sistēmās reģistrētos personas datus apstrādā nolūkā īstenot muitas tiesību aktus, ievērojot katras elektroniskās sistēmas konkrētos mērķus, kas noteikti attiecīgi 4. panta 1. punktā un 14. panta 1. punktā.
   2.   Lai nodrošinātu elektroniskajās sistēmās reģistrēto personas datu apstrādes koordinētu pārraudzību, valstu pārraudzības iestādes, kas darbojas personas datu aizsardzības jomā, un Eiropas Datu aizsardzības uzraudzītājs savstarpēji sadarbojas.
   24. pants
   Datu atjaunināšana elektroniskajās sistēmās
   Dalībvalstis nodrošina, ka valsts līmenī reģistrētie dati sakrīt ar kopīgajos komponentos reģistrētajiem datiem un ka tie tiek atjaunināti.
   25. pants
   Datu piekļuves un datu apstrādes ierobežojumi
   1.   Datiem, kurus kāda dalībvalsts reģistrējusi elektronisko sistēmu kopīgajos komponentos, var piekļūt un tos var apstrādāt minētā dalībvalsts. Cita dalībvalsts tiem var piekļūt un tos var apstrādāt, ja tā ir iesaistīta tā pieteikuma apstrādē vai tā lēmuma pārvaldībā, uz kuru attiecas konkrētie dati, tostarp apspriežoties saskaņā ar 9. pantu.
   2.   Datiem, kurus elektronisko sistēmu kopīgajos komponentos reģistrējis uzņēmējs vai persona, kas nav uzņēmējs, var piekļūt un tos var apstrādāt minētais uzņēmējs vai minētā persona. Tiem var piekļūt un tos var apstrādāt arī dalībvalsts, kas ir iesaistīta tā pieteikuma apstrādē vai tā lēmuma pārvaldībā, uz kuru attiecas konkrētie dati, tostarp apspriežoties saskaņā ar 9. pantu.
   26. pants
   Sistēmu īpašnieki
   1.   Kopīgo komponentu sistēmu īpašniece ir Komisija.
   2.   Valstu komponentu sistēmu īpašnieces ir dalībvalstis.
   27. pants
   Sistēmu drošība
   1.   Kopīgo komponentu drošību nodrošina Komisija. Valstu komponentu drošību nodrošina dalībvalstis.
   Tālab Komisija un dalībvalstis veic vismaz pasākumus, kas ir nepieciešami, lai:

               a)

               neviena neautorizēta persona nevarētu piekļūt iekārtām, ko izmanto datu apstrādei;

               b)

               novērstu, ka neautorizētas personas ievada, aplūko, maina vai dzēš datus;

               c)

               atklātu ikvienu a) un b) apakšpunktā minēto darbību.

         2.   Komisija un dalībvalstis cita citu informē par ikvienu darbību, kas varētu izraisīt elektronisko sistēmu drošības pārkāpumu, un ikvienu šāda pārkāpuma aizdomu gadījumu.
   VI NODAĻA

      NOBEIGUMA NOTEIKUMI

   28. pants
   Elektronisko sistēmu novērtējums
   Komisija un dalībvalstis novērtē komponentus, par kuriem tās atbild, un jo īpaši analizē attiecīgo komponentu drošību un integritāti un minētajos komponentos apstrādāto datu konfidencialitāti.
   Komisija un dalībvalstis cita citu informē par novērtējumu rezultātiem.
   29. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 14. novembrī

            Komisijas vārdā –

            priekšsēdētājs

         Jean-Claude JUNCKER

      (1)  OV L 269, 10.10.2013., 1. lpp.

      (2)  Komisijas 2016. gada 11. aprīļa Īstenošanas lēmums (ES) 2016/578, ar ko izveido darba programmu par Savienības Muitas kodeksā paredzēto elektronisko sistēmu izstrādi un ieviešanu (OV L 99, 15.4.2016., 6. lpp.).

      (3)  Eiropas Parlamenta un Padomes 2016. gada 27. aprīļa Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (OV L 119, 4.5.2016., 1. lpp.).

      (4)  Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).

      (5)  Komisijas 2015. gada 28. jūlija Deleģētā regula (ES) 2015/2446, ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (OV L 343, 29.12.2015., 1. lpp.).

      (6)  Komisijas 2015. gada 24. novembra Īstenošanas regula (ES) 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).


title: Komisijas Īstenošanas regula (ES) 2017/2090 (2017. gada 14. novembris), ar ko alu apstiprina par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (Dokuments attiecas uz EEZ. )

text:
               15.11.2017

               LV

               Eiropas Savienības Oficiālais Vēstnesis

               L 297/22

         KOMISIJAS ĪSTENOŠANAS REGULA (ES) 2017/2090
   (2017. gada 14. novembris),
   ar ko alu apstiprina par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 23. panta 5. punktu saistībā ar 13. panta 2. punktu,
   tā kā:

               (1)

               Saskaņā ar Regulas (EK) Nr. 1107/2009 23. panta 3. punktu Komisija 2016. gada 11. novembrī no Bioloģiskās lauksaimniecības tehniskā institūta (Institut Technique de l'Agriculture Biologique – ITAB) saņēma pieteikumu alus apstiprināšanai par pamatvielu. Pieteikumam bija pievienota informācija, kas iesniedzama saskaņā ar Regulas (EK) Nr. 1107/2009 23. panta 3. punkta otro daļu.

               (2)

               Komisija lūdza Eiropas Pārtikas nekaitīguma iestādi (turpmāk “Iestāde”) sniegt zinātnisku palīdzību. 2017. gada 9. jūnijā Iestāde Komisijai iesniedza tehnisko ziņojumu par alu (2). Komisija 2017. gada 20. jūlijā Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojumu (3) un šīs regulas projektu un tos pabeidza uz minētās komitejas 2017. gada 6. oktobra sanāksmi.

               (3)

               Pieteikuma iesniedzēja iesniegtā dokumentācija liecina, ka alus atbilst pārtikas produkta kritērijiem, kas definēti Eiropas Parlamenta un Padomes Regulas (EK) Nr. 178/2002 (4) 2. pantā. Turklāt minētās vielas galvenais lietojums nav augu aizsardzībā, tomēr līdzeklis, kas sastāv no šīs vielas un ūdens, augu aizsardzībā ir noderīgs. Tādēļ tā uzskatāma par pamatvielu.

               (4)

               Veiktajās pārbaudēs konstatēts, ka alu var uzskatīt par vielu, kas kopumā atbilst Regulas (EK) Nr. 1107/2009 23. panta prasībām, it īpaši attiecībā uz lietojuma veidiem, kas pārbaudīti un sīki aprakstīti Komisijas pārskata ziņojumā. Tāpēc ir lietderīgi alu apstiprināt par pamatvielu.

               (5)

               Saskaņā ar Regulas (EK) Nr. 1107/2009 13. panta 2. punktu saistībā ar tās 6. pantu un ņemot vērā jaunākās zinātnes un tehnikas atziņas, tomēr būtu jāparedz daži nosacījumi.

               (6)

               Saskaņā ar Regulas (EK) Nr. 1107/2009 13. panta 4. punktu būtu attiecīgi jāgroza Komisijas Īstenošanas regulas (ES) Nr. 540/2011 (5) pielikums.

               (7)

               Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Pamatvielas apstiprināšana
   Vielu alu apstiprina par pamatvielu, kā noteikts I pielikumā.
   2. pants
   Īstenošanas regulas (ES) Nr. 540/2011 grozījumi
   Īstenošanas regulu (ES) Nr. 540/2011 groza saskaņā ar šīs regulas II pielikumu.
   3. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 14. novembrī

            Komisijas vārdā –

            priekšsēdētājs

         Jean-Claude JUNCKER

      (1)  OV L 309, 24.11.2009., 1. lpp.

      (2)  EFSA (Eiropas Pārtikas nekaitīguma iestāde), 2017. Tehniskais ziņojums par rezultātiem, kas gūti pēc apspriešanās ar dalībvalstīm un EFSA par pieteikumu alus atzīšanu par pamatvielu, lai to lietotu augu aizsardzībā pret gliemjiem un gliemežiem. EFSA supporting publication, 2017:EN-1253. 30 lpp. doi:10.2903/sp.efsa.2017.EN-1253.

      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN

      (4)  Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).

      (5)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

      I PIELIKUMS

                  Parastais nosaukums, identifikācijas numuri

                     IUPAC nosaukums

                  Tīrība (1)

                  Apstiprināšanas datums

                  Īpaši noteikumi

                  Alus

                     CAS Nr. 8029-31-0

                  Neattiecas

                  Pārtikas klase

                  2017. gada 5. decembris

                  Alu izmanto saskaņā ar īpašajiem nosacījumiem, kas iekļauti pārskata ziņojuma secinājumos par alu (SANTE/11038/2017) un jo īpaši tā I un II papildinājumā.

         (1)  Sīkāka informācija par pamatvielas identitāti, tās specifikācija un lietošanas veids ir sniegti pārskata ziņojumā.

      II PIELIKUMS
      Īstenošanas regulas (ES) Nr. 540/2011 pielikuma C daļā pievieno šādu ierakstu:

                     Numurs

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Apstiprināšanas datums

                     Īpaši noteikumi

                     “17

                     Alus

                        CAS Nr. 8029-31-0

                     Neattiecas

                     Pārtikas klase

                     2017. gada 5. decembris

                     Alu izmanto saskaņā ar īpašajiem nosacījumiem, kas iekļauti pārskata ziņojuma secinājumos par alu (SANTE/11038/2017) un jo īpaši tā I un II papildinājumā.”

         (1)  Sīkāka informācija par pamatvielas identitāti, tās specifikācija un lietošanas veids ir sniegti pārskata ziņojumā.


title: Komisijas Īstenošanas regula (ES) 2017/2091 (2017. gada 14. novembris) par darbīgās vielas iprodiona apstiprinājuma neatjaunošanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un grozījumiem Komisijas Īstenošanas regulā (ES) Nr. 540/2011 (Dokuments attiecas uz EEZ. )

text:
               15.11.2017

               LV

               Eiropas Savienības Oficiālais Vēstnesis

               L 297/25

         KOMISIJAS ĪSTENOŠANAS REGULA (ES) 2017/2091
   (2017. gada 14. novembris)
   par darbīgās vielas iprodiona apstiprinājuma neatjaunošanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un grozījumiem Komisijas Īstenošanas regulā (ES) Nr. 540/2011
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu un 78. panta 2. punktu,
   tā kā:

               (1)

               Ar Komisijas Direktīvu 2003/31/EK (2) iprodionu kā darbīgo vielu iekļāva Padomes Direktīvas 91/414/EEK (3) I pielikumā.

               (2)

               Direktīvas 91/414/EEK I pielikumā iekļautās darbīgās vielas tiek uzskatītas par apstiprinātām saskaņā ar Regulu (EK) Nr. 1107/2009 un ir uzskaitītas Komisijas Īstenošanas regulas (ES) Nr. 540/2011 (4) pielikuma A daļas sarakstā.

               (3)

               Īstenošanas regulas (ES) Nr. 540/2011 pielikuma A daļā noteiktais darbīgās vielas iprodiona apstiprinājums zaudē spēku 2018. gada 31. oktobrī.

               (4)

               Komisijas Īstenošanas regulas (ES) Nr. 844/2012 (5) 1. pantā norādītajā laikposmā saskaņā ar minētā panta noteikumiem tika iesniegts pieteikums par iprodiona apstiprinājuma atjaunošanu.

               (5)

               Pieteikuma iesniedzējs iesniedza papildu dokumentāciju, kas pieprasīta saskaņā ar Īstenošanas regulas (ES) Nr. 844/2012 6. pantu. Ziņotāja dalībvalsts konstatēja, ka pieteikums ir pilnīgs.

               (6)

               Ziņotāja dalībvalsts, apspriežoties ar otru ziņotāju dalībvalsti, sagatavoja atjaunošanas novērtējuma ziņojumu, ko 2015. gada 3. novembrī iesniedza Eiropas Pārtikas nekaitīguma iestādei (“Iestāde”) un Komisijai.

               (7)

               Iestāde atjaunošanas novērtējuma ziņojumu nosūtīja pieteikuma iesniedzējam un dalībvalstīm komentēšanai un saņemtos komentārus nosūtīja Komisijai. Iestāde arī publiskoja papildu kopsavilkuma dokumentāciju.

               (8)

               2016. gada 8. jūnijā Iestāde nosūtīja Komisijai savu secinājumu (6) par to, vai ir gaidāms, ka iprodions atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem. Iestāde secināja, ka, ņemot vērā novērtētos reprezentatīvos lietojumus, ir augsta varbūtība, ka situācijās, kas rodas visos attiecīgajos scenārijos attiecībā uz gruntsūdeņiem, to eksponētība būtiskajiem iprodiona metabolītiem pārsniegs dzeramajā ūdenī pieļaujamo parametrisko robežvērtību 0,1 μg/l; tiek prognozēts, ka viens no būtiskajiem metabolītiem varētu pārsniegt pat 0,75 μg/l visos attiecīgajos scenārijos attiecībā uz gruntsūdeņiem. Bez tam Iestāde secināja, ka pastāv augsts ilgtermiņa risks attiecībā uz ūdens organismiem.

               (9)

               Turklāt attiecībā uz vienu metabolītu, kas tika konstatēts kā atliekas augos un piemaisījums tehniskajā materiālā, Iestāde secināja, ka nevar izslēgt genotoksisku potenciālu, un tāpēc, balstoties uz pieejamo informāciju, nevar apstiprināt atsauces vērtības. Turklāt, balstoties uz pieejamo informāciju, nebija iespējams pabeigt novērtēt risku, kāds rodas, uzņemot minēto vielu ar uzturu, jo nebija iespējams definēt atliekas riska novērtēšanas nolūkā; vienlaikus arī nevarēja izslēgt akūtu risku patērētājiem. Visbeidzot, balstoties uz dokumentācijā sniegto informāciju, nebija iespējams pabeigt ilgtermiņa riska novērtējumu attiecībā uz savvaļas zīdītājiem, ņemot vērā visus būtiskos ekspozīcijas ceļus.

               (10)

               Turklāt iprodions atbilstoši Eiropas Parlamenta un Padomes Regulai (EK) Nr. 1272/2008 (7) ir klasificēts kā 2. kategorijas kancerogēna viela, savukārt Iestādes secinājumā ir norādīts, ka iprodions būtu klasificējams kā 1.B kategorijas kancerogēna viela un reproduktīvajai sistēmai toksiska 2. kategorijas viela. Attiecībā uz aplūkotajiem reprezentatīvajiem lietojumiem atlieku līmeņi pārsniedz Eiropas Parlamenta un Padomes Regulas (EK) Nr. 396/2005 (8) 18. panta 1. punkta b) apakšpunktā minēto noklusējuma vērtību. Tādējādi Regulas (EK) Nr. 1107/2009 II pielikuma 3.6.3. un 3.6.5. punktā noteiktā prasība nav izpildīta.

               (11)

               Komisija aicināja pieteikuma iesniedzēju sniegt komentārus par Iestādes secinājumu un – saskaņā ar Īstenošanas regulas (ES) Nr. 844/2012 14. panta 1. punktu – par atjaunošanas ziņojuma projektu. Pieteikuma iesniedzējs iesniedza komentārus, un tie tika rūpīgi izskatīti.

               (12)

               Tomēr, neraugoties uz pieteikuma iesniedzēja argumentiem, ar vielu saistītās bažas netika novērstas.

               (13)

               Ņemot vērā šīs identificētās bažas, nav konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji būtu ievēroti attiecībā uz vismaz viena augu aizsardzības līdzekļa vienu vai vairākiem raksturīgajiem lietojumiem. Tāpēc iprodiona apstiprinājums saskaņā ar minētās regulas 20. panta 1. punkta b) apakšpunktu nebūtu jāatjauno.

               (14)

               Dalībvalstīm būtu jādod laiks, lai atsauktu iprodionu saturošu augu aizsardzības līdzekļu atļaujas.

               (15)

               Ja dalībvalstis saskaņā ar Regulas (EK) Nr. 1107/2009 46. pantu nosaka pagarinājuma periodu attiecībā uz iprodionu saturošiem augu aizsardzības līdzekļiem, šim periodam būtu jābeidzas ne vēlāk kā 2018. gada 5. jūnijā.

               (16)

               Ar Komisijas Īstenošanas regulu (ES) 2017/1511 (9) iprodiona apstiprinājuma beigu termiņš tika pagarināts līdz 2018. gada 31. oktobrim, lai atjaunošanas procedūru varētu pabeigt pirms vielas apstiprinājuma termiņa beigām. Tomēr ņemot vērā to, ka šāds lēmums ir pieņemts pirms minētā pagarinātā termiņa beigām, šī regula būtu jāpiemēro pēc iespējas drīzāk.

               (17)

               Šī regula neskar iespēju saskaņā ar Regulas (EK) Nr. 1107/2009 7. pantu iesniegt turpmākus pieteikumus attiecībā uz iprodiona apstiprināšanu.

               (18)

               Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Darbīgās vielas apstiprinājuma neatjaunošana
   Darbīgās vielas iprodiona apstiprinājumu neatjauno.
   2. pants
   Īstenošanas regulas (ES) Nr. 540/2011 grozījumi
   Īstenošanas regulas (ES) Nr. 540/2011 pielikuma A daļā 50. ierakstu, kas attiecas uz iprodionu, svītro.
   3. pants
   Pārejas pasākumi
   Dalībvalstis vēlākais līdz 2018. gada 5. martam atsauc tādu augu aizsardzības līdzekļu atļaujas, kas kā darbīgo vielu satur iprodionu.
   4. pants
   Pagarinājuma periods
   Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, ir iespējami īss un beidzas ne vēlāk kā 2018. gada 5. jūnijā.
   5. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 14. novembrī

            Komisijas vārdā –

            priekšsēdētājs

         Jean-Claude JUNCKER

      (1)  OV L 309, 24.11.2009., 1. lpp.

      (2)  Komisijas 2003. gada 11. aprīļa Direktīva 2003/31/EK, ar ko groza Padomes Direktīvu 91/414/EEK, lai iekļautu 2,4-DB, beta-ciflutrīnu, ciflutrīnu, iprodionu, linuronu, maleīnhidrazīdu un pendimetalīnu kā aktīvās vielas (OV L 101, 23.4.2003., 3. lpp.).

      (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).

      (4)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

      (5)  Komisijas 2012. gada 18. septembra Īstenošanas regula (ES) Nr. 844/2012, ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

      (6)  EFSA (Eiropas Pārtikas nekaitīguma iestāde), 2016. Conclusion on the peer review of the pesticide risk assessment of the active substance iprodione. EFSA Journal 2016; 14(11):4609, 31 lpp. doi:10.2903/j.efsa.2016.4609.

      (7)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

      (8)  Eiropas Parlamenta un Padomes 2005. gada 23. februāra Regula (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (OV L 70, 16.3.2005., 1. lpp.).

      (9)  Komisijas 2017. gada 30. augusta Īstenošanas regula (ES) 2017/1511, ar ko Īstenošanas regulu (ES) Nr. 540/2011 groza attiecībā uz apstiprinājuma periodu pagarināšanu darbīgajām vielām 1-metilciklopropēns, beta-ciflutrīns, hlortalonils, hlortolurons, cipermetrīns, daminozīds, deltametrīns, dimetēnamīds-P, flufenacets, flurtamons, forhlorfenurons, fostiazāts, indoksakarbs, iprodions, MCPA, MCPB, siltiofams, tiofanātmetils un tribenurons (OV L 224, 31.8.2017., 115. lpp.).